CHO-SCN กอดคอวิ่งคึก! หลังศาลฯไม่รับฟ้องเมล์ NGV “สยาม สแตนดาร์ดฯ”
CHO-SCN กอดคอวิ่งคึก! หลังศาลฯไม่รับฟ้องเมล์ NGV “สยาม สแตนดาร์ดฯ” พร้อมเดินหน้าส่งมอบรถให้ ขสมก.ตามแผน
8 พ.ย. 2561

ผู้สื่อข่าวรายงานว่า ณ เวลา 11.09 น. ราคาหุ้น บริษัท ช ทวี จำกัด (มหาชน) หรือ CHO อยู่ที่ระดับ 1.35 บาท เพิ่มขึ้น 0.14 บาท หรือ 11.57% สูงสุดที่ระดับ 1.41 บาท ต่ำสุดที่ระดับ 1.32 บาท ด้วยมูลค่าการซื้อขาย 12.27 ล้านบาท
เช่นเดียวกับราคาหุ้น บริษัท สแกน อินเตอร์ จำกัด (มหาชน) หรือ SCN อยู่ที่ระดับ 4.72 บาท บวก 0.12 บาท หรือ 2.61% สูงสุดที่ระดับ 4.72 บาท ต่ำสุดที่ระดับ 4.66 บาท มูลค่าการซื้อขาย 9.70 ล้านบาท
ทั้งนี้ สืบเนื่องจากวานนี้ นายณัฐชาติ จารุจินดา ประธานคณะกรรมการบริหารกิจการ (บอร์ด) องค์การขนส่งมวลชนกรุงเทพ (ขสมก.) เปิดเผยว่า ศาลปกครองได้มีคำสั่งเพิกถอนรับคำสั่งรับฟ้องของบริษัท สยาม สแตนดาร์ด เอนเนอจี้ (ผู้ฟ้องคดี) ไว้พิจารณา และให้จำหน่ายคดีออกจากสารระบบความ กรณีการจัดซื้อรถโดยสารปรับอากาศ NGV จำนวน 489 คัน
ดังนั้น คาดว่า ขสมก.จะสามารถรับมอบรถเมล์ NGV ที่เหลือได้หมด โดยขณะนี้กลุ่มทำงาน SCN-CHO ที่ประกอบด้วย บมจ.ช.ทวี (CHO) และ บมจ.สแกนอินเตอร์ (SCN) ได้จัดเตรียมรถไว้พร้อมรอส่งมอบให้ ขสมก.แล้ว คาดว่าการรับมอบรถจะใช้เวลาไม่นาน
ตามการรายงานข่าวก่อนหน้านี้ : CHO-SCN เฮ! ศาลปกครองไม่รับฟ้องเมล์ NGV จาก “สยาม สแตนดาร์ด เอนเนอจี้”
ด้าน CHO เปิดเผยเพิ่มเติมว่า ล่าสุดบริษัทยังได้ส่งมอบรถกึ่งพ่วงให้กับการไฟฟ้าฝ่ายผลิตแห่งประเทศไทย (กฟผ.) จำนวน 3 คัน มูลค่าประมาณ 10 ล้านบาท